महिला ने बिल की फोटो शेयर की, यूजर्स बोले- शायद एविएशन फ्यूल से बनी होगी
Airport Masala Maggi Noodles Bill Controversy; Maggie Is Made On Aviation Fuel सोशल मीडिया पर एयरपोर्ट पर मैगी के प्राइस को लेकर बहस छिड़ गई है। दरअसल, एक महिला ने एयरपोर्ट पर मैगी खरीदने का बिल सोशल मीडिया पर पोस्ट किया।
सोशल मीडिया पर एक बिल की तस्वीर वायरल हो रही है। इस बिल में मैगी की कीमत 193 रुपए लिखी हुई है। ये बिल नेटीजन्ज (सोशल मीडिया इस्तेमाल करने वाले) के बीच चर्चा का विषय बना हुआ है। दरअसल, एक महिला ने एयरपोर्ट पर मैगी खरीदी और बिल की फोटो अपने सोशल मीडिया अकाउंट पर पोस्ट कर दी।
मैगी के बिल की इस तस्वीर पर लोग मिली-जुली प्रतिक्रिया दे रहे हैं। एक यूजर ने कमेंट करते हुए लिखा- लगता है कि ये मैगी शायद एविएशन फ्यूल (विमानन ईंधन) से बनी होगी। दूसरे यूजर ने लिखा- ये एयरपोर्ट पर सबसे सस्ता फूड ऑप्शन है।
वहीं, एक ने एयरपोर्ट के अधिकारियों से इस मामले में दखल देने और ऐसी चीजों को रोकने की अपील की।
ऐसे बना 193 रुपए का बिल
मैगी के 193 रुपए के बिल की वायरल तस्वीर में देखा जा सकता है कि उस पर रिसीप्ट नंबर और बिल की डेट है। बिल 16 जुलाई का है। बिल में एक मसाला मैगी का चार्ज 184 रुपए लिखा है। इस पर कुल GST 9.20 रुपए लिया है। ऐसे में एक मैगी का कुल बिल 193 रुपए बन गया।
महिला ने सवाल किया, इतनी महंगी मैगी क्यों बेची जा रही है?
ये तस्वीर ट्विटर पर सेजल सूद नाम की महिला ने पोस्ट की। उसने लिखा- मैंने बस अभी एयरपोर्ट पर 193 रुपए की मैगी खरीदी। मुझे समझ नहीं आ रहा कि मैं कैसे रिएक्ट करूं, आखिर मैगी इतने ज्यादा दाम पर क्यों बेची जा रही है?
मल्टीप्लेक्स के पॉपकॉर्न का बिल भी हुआ था वायरल
बीते महीने त्रिदीप के मंडल नाम के एक ट्विटर यूजर ने PVR INOX का एक बिल शेयर था। यूजर को नोएडा में PVR सिनेमा आउटलेट पर पॉपकॉर्न और कोला ड्रिंक्स के लिए 820 रुपए चुकाने पड़े थे। 55 ग्राम पनीर पॉपकॉर्न के लिए 460 रुपए, 600 मिलीलीटर पेप्सी के लिए 360 रुपए वसूले गए थे।
यूजर ने कहा था- इसमें कोई चौंकाने वाली बात नहीं कि लोग अब सिनेमाघरों में नहीं जाते। परिवार के साथ फिल्म देखना अब मुश्किल हो गया है।
PVR INOX ने खाने-पीने के सामान की कीमत 40% घटाई थी ​​​​​​
360 रुपए की पेप्सी, 460 रुपए के पॉपकॉर्न वाले बिल के वायरल होने पर PVR INOX ने कहा था- हम मानते हैं कि हर राय मायने रखती है और इसका सम्मान किया जाना चाहिए। इसके बाद कंपनी ने कीमतों में 40% तक की कटौती की थी।
GST काउंसिल ने भी 11 जुलाई को सिनेमा हॉल में खाने-पीने की चीजों के बिल पर लगने वाले GST को 18% से घटाकर 5% कर दिया था।